text: 01. El número 10 d'Ajoblanco Va incloure un dossier sobre les falles que va ser vetat pel consell de ministres. 02. Pepe Ribas, un dels impulsors de la revista. EFE CÈLIA ATSET
  BarcelonaEl degoteig d'arxius destacats de Catalunya que se'n van continua: després del de l'arquitecte Josep Antoni Coderch, l'Archivo Lafuente de Santander ha comprat, com va avançar La Vanguardia i ha confirmat l'ARA, una part de l'arxiu de la revista Ajoblanco. Concretament, com explica un dels impulsors de la publicació, Pepe Ribas, es tracta de la part "relativament petita" de les maquetes originals del primer Ajoblanco des de l'any 1974 fins al 1978. Ribas havia negociat amb el Macba durant l'etapa "tan confusa" de Bartomeu Marí, però sense èxit. També lamenta que cap institució barcelonina volgués acollir l'exposició sobre la revista comissariada per l'actual director de La Virreina, Valentín Roma, que sí que es va poder veure a Madrid, el País Basc, Buenos Aires i Xile; i que no fructifiqués la proposta que va fer a l'Ajuntament de Barcelona perquè un centre cívic acollís un centre d'estudis d' Ajoblanco i de la història de l'underground barceloní. Al marge de l'Ajuntament, Ribas recorda que també van visitar el seu arxiu els consellers de Cultura Ferran Mascarell i Santi Vila.